**Datum: 23.12.2024. SAOPŠTENJE ZA MEDIJE**

**Uspostavljen sistem „Pronađi me“: Ključna uloga m:tel-a u hitnom obavještavanju javnosti**

*Potpisan sporazum o saradnji sa MUP-om RS*

Platforma „Pronađi me“, sistem za hitno obavještavanje javnosti o nestanku maloljetnika, od danas je aktivna u Republici Srpskoj. Sporazum o saradnji, kojim je ovaj mehanizam zvanično uspostavljen, pored ostalih potpisala je i kompanija m:tel. Potpisnici sporazuma su ministar unutrašnjih poslova Siniša Karan, ministar zdravlja i socijalne zaštite Alen Šeranić, ministar saobraćaja i veza Nedeljko Čubrilović, generalna direktorka Radio televizije Republike Srpske Dijana Milanković i generalna direktorka m:tel-a Jelena Trivan.

Nakon Republike Srbije, Republika Srpska je prva uvela platformu za alarmiranje za brzo pronalaženje djece „Pronađi me“. Strateški partner MUP-a RS u ovom projektu biće kompanija m:tel, koja će omogućiti da svi građani dobiju poruku o nestaloj djeci u trenutku prijave nestanka.

Premijer Radovan Višković ovom prilikom je zahvalio m:tel-u što pomaže Vladi RS u svim aktivnostima koje se tiču bezbjednosti djece i što je prije partnerstva u sistemu „Pronađi me“, m:tel uveo siguran internet u škole.

Generalna direktorka kompanije m:tel Jelena Trivan čestitala je Vladi RS što je za samo osam mjeseci uspjela da implementira ovaj sistem i podsjetila da je kao građanka Srbije svjedočila kako je zahvaljujući hitnom obavještavanju u Srbiji prije nekoliko dana pronađen nestali dječak. Ona je navela da će m:tel svim svojim tehničkim resursima biti dio ovog projekta.

Platforma „Pronađi me“ predstavlja sistem, odnosno mehanizam za nalaženje nestale djece po uzoru na američki „Amber alert“, a koji podrazumijeva uključivanje najšire javnosti u traganje za nestalim maloljetnim licem. Ovaj sistem i u Republici Srpskoj funkcionisaće na način da se u slučaju nestanka djeteta o tome hitno obavijesti javnost. Sve informacije o nestanku će biti plasirane na platformi, odnosno sajtu [pronadjime.vladars.rs](https://pronadjime.vladars.rs/), a informacije će u najkraćem roku stići putem SMS-a, te medijskih objava. Sadržaj ovakvog SMS obavještenja biće ime, prezime, godina starosti, mjesto i vrijeme nestanka, kratak opis i link za pristup zvaničnom sajtu „Pronađi me“.

Kompanija m:tel već godinama prednjači u inicijativama zaštite djece u Republici Srpskoj i Bosni i Hercegovini, posebno kroz kampanje posvećene bezbjednosti djece u digitalnom okruženju.

Ključne riječi: m:tel, društvena odgovornost, Pronađi me, potpisivanje sporazuma

Izvor fotografija: m:tel PR